Kind, vier ander sterf in gru-botsing | Maroela Media
Die ongelukstoneel op die R555 tussen Middelburg en Stoffberg. (Foto: Verskaf)
Vyf mense, onder wie 'n jong kind, is Woensdagaand in 'n trompop botsing op die R555 tussen Middelburg en Stoffberg dood. Verskeie ander mense is in die botsing beseer.
Russel Meiring, woordvoerder van ER24, sê die nooddienste is gisteraand na die ongelukstoneel sowat 40 km buite Middelburg in Mpumalanga ontbied waar die wrakke van 'n bakkie en 'n motor in die middel van die pad aangetref is.
Vier erg beseerde volwassenes en 'n jong kind was in dié stadium nog in die voertuie vasgekeer en is op die toneel dood verklaar.
Dit is nog onduidelik presies hoe oud die kind was wat in die ongeluk dood is.
Verskeie ander mense, onder wie glo nóg 'n jong kind, is beseer en op die toneel behandel voordat hulle na nabygeleë hospitale gehaas is vir mediese behandeling.
Die presiese omstandighede rakende die voorval is nie in dié stadium duidelik nie hoewel die owerhede gisteraand op die toneel was om ondersoek in te stel.
Nóg 'n trompop botsing
Die ongelukstoneel op die N14 noord van Randfontein en Carletonville. (Foto: ER24)
In 'n afsonderlike voorval Woensdagmiddag aan die Wes-Rand is vier volwassenes en twee kinders, onderskeidelik 8 en 14 jaar oud, beseer toe 'n bakkie en 'n motor reg van voor op die N14 noord van Randfontein en Carletonville gebots het.
Meiring sê paramedici het teen 17:37 by hul aankoms op die toneel die bakkie in die linkerbaan aangetref. Die motor het langs die pad gestaan terwyl die beseerdes rondom die twee wrakke gelê het.
Die twee kinders en twee volwassenes was in 'n kritieke toestand terwyl die ander twee volwassenes geringe tot matige beserings opgedoen het.
Die pasiënte is op die toneel behandel voordat twee van hulle met private mediese helikopters na nabygeleë hospitale vervoer is. Die ander is per ambulans na hospitale gehaas.
Dit is verskriklik hoeveel noodlottige ongelukke plaasvind. Net jammer die ras word nie bekend gemaak nie, en die oorsaak van die ongeluk ook nie.
Dis vreeslik hartseer. Sterkte aan families
hierdie trompop botsings wat deesdae so plaasvind laat my dink aan die vliegtuie wat so in Amerika in die geboue gevlieg het
Sjoe daar is regtig baie ongelukke deesdae! Mense moet minder kanse vat op die paaie, veral in die aand wanneer mens nie so goed kan sien nie.
Ek sal graag wou weet watter rol die dra (of nie) van veiligheidsgordels speel in dié genoemde ongelukke?